ΕΚΘΕΣΗ ΤΗΣ ΕΠΙΤΡΟΠΗΣ - Κοινοτικές δραστηριότητες σε θέματα ανάλυσης, έρευνας και συνεργασίας στον τομέα της απασχόλησης - Ενδιάμεση έκθεση

Σύμφωνα με τις διατάξεις της απόφασης του Συμβουλίου της 23ης Φεβρουαρίου 1998 σχετικά με τη θέσπιση κοινοτικών δράσεων σε θέματα έρευνας, ανάλυσης και συνεργασίας στον τομέα της απασχόλησης και της αγοράς εργασίας (98/171/ΕΚ), η Επιτροπή οφείλει να συντάξει ενδιάμεση έκθεση σχετικά με τις δραστηριότητες που διεξάγονται στο πλαίσιο του εν λόγω προγράμματος.

1. Ιστορικο υποβαθρο

Η προαναφερθείσα απόφαση του Συμβουλίου εκδόθηκε το Φεβρουάριο του 1998, πολύ σύντομα ύστερα από το Ευρωπαϊκό Συμβούλιο του Λουξεμβούργου και πριν από την επικύρωση της συνθήκης του Άμστερνταμ. Κατά την ίδια αυτή περίοδο, η ευρωπαϊκή στρατηγική για την απασχόληση βρισκόταν σε στάδιο χάραξης. Αρχικά, το πρόγραμμα είχε συνταχθεί στα μέσα της δεκαετίας του '90, και απέβλεπε στην παροχή νομικής βάσης για τις δραστηριότητες που διεξήγαγε η Επιτροπή επί περίπου 20 έτη υπέρ των πρωτοβουλιών που αφορούσαν την πολιτική στον τομέα της απασχόλησης. Εκείνη την εποχή, οι εν λόγω πρωτοβουλίες βασίζονταν στη στρατηγική που αναλύεται στo Λευκό Βιβλίο με τίτλο Ανάπτυξη, ανταγωνιστικότητα, απασχόληση. Με την έναρξη ισχύος της συνθήκης του Άμστερνταμ, η απόφαση αυτή ξεπεράστηκε από τα γεγονότα, δεδομένης της διάταξης στο άρθρο 129 με την οποία προβλέπεται η θέσπιση μέτρων για την ενθάρρυνση της απασχόλησης. Από αυτή την άποψη, το πρόγραμμα αυτό μπορούσε να θεωρηθεί ως ενδιάμεσο μέτρο για τη διεξαγωγή των δραστηριοτήτων που απαιτούνται για να υποστηριχθεί η στρατηγική για την απασχόληση, μέχρι την επικύρωση της συνθήκης του Άμστερνταμ.

Σύμφωνα με την απόφαση, συστάθηκε επιτροπή για την επίβλεψη των δραστηριοτήτων του προγράμματος. Αυτή η επιτροπή είχε ως καθήκον να εγκρίνει το πρόγραμμα εργασίας που πρότεινε η Επιτροπή για το επόμενο έτος και να εκφέρει γνώμη σχετικά με τα συγκεκριμένα σχέδια που επρόκειτο να εκτελεστούν σύμφωνα με αυτό το πρόγραμμα εργασίας. Η πρώτη συνεδρίαση της επιτροπής πραγματοποιήθηκε το Μάρτιο του 1998. Οι αντιπρόσωποι των κρατών μελών στην επιτροπή προέρχονταν κυρίως από τις υπηρεσίες των υπουργείων Απασχόλησης και Εργασίας που συνδέονται με την έρευνα.

Το πρόγραμμα εργασίας για το 1998 υποβλήθηκε στην προαναφερθείσα συνεδρίαση και εγκρίθηκε στις 30 Απριλίου 1998. Τον Ιούνιο του 1998 υποβλήθηκαν οι πρώτες γνωμοδοτήσεις. Λόγω του χρόνου που απαιτήθηκε για τη σύσταση της επιτροπής και για την ολοκλήρωση των διαδικασιών γνωμοδότησης, οι δραστηριότητες κατά το 1998 καλύπτουν περίοδο μικρότερη από μισό έτος.

Το πρόγραμμα εργασίας για το 1999 εγκρίθηκε τον Ιανουάριο του 1999 και η διεξαγωγή των δραστηριοτήτων κάλυψε ολόκληρο εκείνο το έτος.

Στη διάρκεια αυτού του διαστήματος, το πρόγραμμα εξελίχθηκε σε ουσιαστικό παράγοντα υποστήριξης της στρατηγικής για την απασχόληση. Αρχικά, περιελάμβανε τρία στοιχεία:

* Την υποστήριξη της συνεργασίας στους τομείς της ανάλυσης, της έρευνας και της παρακολούθησης

* Τον προσδιορισμό των ορθών πρακτικών και την προώθηση των ανταλλαγών και της μεταφοράς πληροφοριών και εμπειριών

* Την ανάπτυξη μιας ενεργούς πολιτικής για την πληροφόρηση

Κατά τα τρία έτη διεξαγωγής του προγράμματος, αναπτύχθηκε ο ρόλος υποστήριξης της στρατηγικής για την απασχόληση και τα σχέδια εστιάστηκαν περισσότερο στις ανάγκες υποστήριξης και ανάπτυξής της.

2. Διαδικασιεσ

Οι δημοσιονομικές διαδικασίες που ακολουθούνται κατά την εκτέλεση αυτού του προγράμματος είναι οι ίδιες με εκείνες που διέπουν όλες τις παρεμφερείς δραστηριότητες. Σε αυτές περιλαμβάνονται:

* Ανοικτοί διαγωνισμοί για όλα τα σημαντικά σχέδια (πάνω από 100.000 EUR) με χρονοδιάγραμμα μεγαλύτερο των 6 μηνών από την ημερομηνία δημοσίευσης έως την ημερομηνία ανάθεσης της σύμβασης. Το χρονοδιάγραμμα αυτό διαμορφώνεται από τους κανόνες που καθορίζονται στις οδηγίες για τις δημόσιες συμβάσεις

* Προσκλήσεις για την εκδήλωση ενδιαφέροντος για τη χορήγηση επιδοτήσεων σε ενδιαφέροντα και καινοτόμα σχέδια στα κράτη μέλη, και ιδιαίτερα στα σχέδια που συμβάλλουν στην ανταλλαγή ορθών πρακτικών και εμπειριών. Ωστόσο αυτή η μέθοδος είναι πολύ χρονοβόρα και δαπανηρή (ολοκληρώνεται σε διάστημα περίπου 8 μηνών)

* Περιορισμένες, όσον αφορά τον αριθμό και το ποσό, επιδοτήσεις ad hoc, οι οποίες πράγματι χορηγούνται μόνον σε εκδηλώσεις που εμφανίζουν στενούς δεσμούς πολιτικής με τις προτεραιότητες της Προεδρίας του Συμβουλίου.

3. Οι δραστηριοτητεσ

Τα προγράμματα εργασίας για τα τρία προαναφερθέντα έτη διαρθρώθηκαν με βάση τους τρεις τομείς δραστηριότητας που αρχικά είχε ορίσει η απόφαση του Συμβουλίου. Ωστόσο, για τους σκοπούς της παρούσας έκθεσης, θεωρείται χρησιμότερη η ανάλυση των δραστηριοτήτων που αυτή τη στιγμή βρίσκονται σε εξέλιξη, βάσει τεσσάρων κατηγοριών:

* Δραστηριότητες που συνδέονται με τις στατιστικές

* Ανάλυση και μελέτες

* Παρατήρηση και μεταφορά των ορθών πρακτικών

* Ένταξη της απασχόλησης στον κεντρικό κορμό των πολιτικών

4. Δραστηριοτητεσ που συνδεονται με τισ στατιστικεσ (Κωδικοσ 1.2 του προγραμματοσ εργασιασ )

Με την ενθάρρυνση της Επιτροπής, δόθηκε ιδιαίτερη σημασία στις δραστηριότητες του προγράμματος που συνδέονται με τις στατιστικές. Ο στόχος είναι διττός: πρώτον, να βελτιωθεί η αξιοπιστία και η συγκρισιμότητα των στατιστικών στον τομέα της απασχόλησης, οι οποίες χρησιμοποιούνται για την ανάλυση, για τη μέτρηση των επιδόσεων και για τη μελλοντική ανάπτυξη της στρατηγικής για την απασχόληση. δεύτερον να διαμορφωθούν τα κατάλληλα εργαλεία κι η μεθοδολογία έτσι ώστε να βελτιωθεί η μέτρηση των δεικτών πολιτικής που συνδέονται με τη στρατηγική για την απασχόληση. Σε ένα πρώτο επίπεδο, αυτό συνεπάγεται τη χορήγηση οικονομικής ενίσχυσης στην Eurostat για την ανάπτυξη και τη βελτίωση των συγκρίσιμων στατιστικών που απαιτούνται για τα υπόλοιπα στοιχεία του προγράμματος και για την ανάλυση και την υποστήριξη της πολιτικής που αφορά τη στρατηγική για την απασχόληση. Αυτή η οικονομική ενίσχυση δεν χρησιμοποιήθηκε για την τακτική συλλογή δεδομένων από την Eurostat, αλλά για τη διαμόρφωση νέων σχεδίων τα οποία βελτιώνουν την αξιοπιστία και τη συγκρισιμότητα των στατιστικών. Ειδικότερα, δόθηκε έμφαση στην ανάπτυξη της συνεχιζόμενης έρευνας για το εργατικό δυναμικό, η οποία θα παράσχει τα αναγκαία δεδομένα για την επίκαιρη και ακριβή ανάλυση των τάσεων της απασχόλησης στα κράτη μέλη, με βάση τον προσυμφωνηθέντα κατάλογο δεικτών για τις επιδόσεις. Επίσης χορηγήθηκε χρηματοδότηση στις διάφορες ενότητες ad hoc που συνοδεύουν την έρευνα για το εργατικό δυναμικό και οι οποίες σχεδιάστηκαν με σκοπό να παράσχουν πληροφορίες σχετικά με συγκεκριμένα θέματα που δεν καλύπτονται (ή δεν καλύπτονται πλέον) από την κανονική έρευνα. Σε αυτές περιλαμβάνεται η ενότητα για το χρόνο εργασίας και η ενότητα για τη μετάβαση από το σχολείο στην εργασία.

Σε ένα δεύτερο επίπεδο, συνάφθηκαν συμβάσεις με εξωτερικούς ερευνητές με σκοπό την ανάπτυξη μεθοδολογιών οι οποίες θα μπορούσαν να ελεγχθούν σε συνεργασία με την Eurostat. Όσον αφορά τους δείκτες πολιτικής, ένα σχέδιο μεγάλης εμβέλειας, το οποίο λειτούργησε σε όλη τη διάρκεια του προγράμματος, είχε ως στόχο να καταρτίσει βάση δεδομένων για τις πολιτικές που αφορούν την αγορά εργασίας. Αυτή η βάση δεδομένων έχει κρίσιμη σημασία για την αξιολόγηση των εθνικών σχεδίων δράσης. Αυτό το έργο ολοκληρώθηκε σε συνεργασία με την Eurostat στο πλαίσιο της βάσης δεδομένων ESSPROS.

Το 1999, το πρόγραμμα προσαρμόστηκε έτσι ώστε να συμβάλει στην έρευνα ad hoc για το εργατικό δυναμικό που διεξήγαγε η ΓΔ ECFIN. Η έρευνα αυτή διεξήχθη για πρώτη φορά το 1985 και επαναλήφθηκε το 1989 και το 1994.

Μεταξύ των σχεδίων που εμπίπτουν στην παρούσα ενότητα βρίσκεται η μελέτη για την ανάπτυξη της προσέγγισης των ρομβοειδών διαγραμμάτων, η οποία συμπεριλήφθηκε στην Κοινή Έκθεση για την Απασχόληση του 1998 και ένα σχέδιο που ξεκίνησε το 2000 με σκοπό να καθορίσει σειρά δεικτών για την ευελιξία της αγοράς εργασίας, στους οποίους περιλαμβάνονται τα εξής στοιχεία: η διαθεσιμότητα της προσφοράς εργασίας, η κατάσταση της υγείας του εργατικού δυναμικού, το επίπεδο εκπαίδευσης και κατάρτισής του, η ικανότητά του να χρησιμοποιεί νέες τεχνολογίες, η ευελιξία του χρόνου εργασίας, οι εργασιακές σχέσεις από μικροοικονομική και μακροοικονομική άποψη, η ευελιξία του κόστους εργασίας, η φορολόγηση της εργασίας, η ευελιξία των συμβάσεων και η κινητικότητα της εργασίας. Για τη μελέτη έπρεπε να συλλεχθούν τα ήδη υπάρχοντα δεδομένα καθώς και συμπληρωματικά δεδομένα για τη διαμόρφωση στατιστικώς εύρωστων δεικτών. Όλα τα σχετικά δεδομένα έπρεπε να καλύπτουν και τα 15 κράτη μέλη, τις ΗΠΑ και την Ιαπωνία.

Στο παράρτημα παρατίθεται συνοπτικός πίνακας των χορηγηθέντων κονδυλίων και των δαπανών.

5. Αναλυση και μελετεσ (Κωδικοσ 1.3 του προγραμματοσ εργασιασ)

Οι δραστηριότητες που διεξάγονται στο πλαίσιο αυτής της ενότητας του προγράμματος αποβλέπουν στο να υποστηρίξουν την αξιολόγηση και την περαιτέρω ανάπτυξη της στρατηγικής για την απασχόληση. Για αυτό το σκοπό, εντάσσονται σε δύο κύριες κατηγορίες:

* Ειδική υποστήριξη για την εφαρμογή των κατευθυντήριων γραμμών για την απασχόληση

* Έρευνα σε θέματα αγοράς εργασίας τα οποία συνδέονται με την περαιτέρω ανάπτυξη της στρατηγικής για την απασχόληση.

5.1. Ειδική υποστήριξη

Τα πρώτα έτη της εφαρμογής των κατευθυντήριων γραμμών για την απασχόληση κατέδειξαν ότι όλα τα κράτη μέλη θέτουν συνεχώς σε λειτουργία καινοτόμους πολιτικές. Προκειμένου να δοθεί ουσιαστικό περιεχόμενο στις συστάσεις που περιέχονται άδηλα στις κατευθυντήριες γραμμές, είναι αναγκαία η αναλυτική υποστήριξη. Τα σχέδια που έχουν εκτελεστεί σε αυτόν τον τομέα περιλαμβάνουν μία μελέτη για την έγκαιρη αναγνώριση των ανέργων και μία άλλη μελέτη για τα συστήματα παροχών ανεργίας και τις ενεργητικές πολιτικές για την αγορά εργασίας σε σχέση με την προληπτική προσέγγιση, καθώς και μία σειρά σχεδίων που συνδέονται με τον άξονα του επιχειρηματικού πνεύματος.

5.2. Αναλυτική έρευνα

Η ανάλυση και οι μελέτες των προοπτικών είναι απαραίτητες προκειμένου να κατανοήσουμε καλύτερα τη λειτουργία της ευρωπαϊκής αγοράς εργασίας και να υποστηρίξουμε τη μακροπρόθεσμη ανάπτυξη της στρατηγικής για την απασχόληση, εντοπίζοντας εκ των προτέρων δυνάμει νέα ζητήματα και προκλήσεις. Σε όλη τη διάρκεια του προγράμματος, η έκθεση με θέμα "Η απασχόληση στην Ευρώπη" παρείχε μια ποσοτική ανάλυση των τάσεων και των πολιτικών για την απασχόληση στην Ένωση, αποτελώντας έτσι το ουσιαστικό αναλυτικό υπόβαθρο πάνω στο οποίο μπορούσε να οικοδομηθεί το υπόλοιπο αναλυτικό έργο. Τα άλλα θέματα για τα οποία ξεκίνησαν σημαντικές μελέτες περιελάμβαναν:

* την αναδιάρθρωση των δημόσιων δαπανών (έκθεση στην επιτροπή για την απασχόληση - EMCO)

* την προσφορά εργασίας (δημοσίευση)

* τα μοντέλα ανάπτυξης τα οποία αυξάνουν την απασχόληση (ολοκληρώθηκε το Φεβρουάριο του 2001)

* τους μισθούς και την ποιότητα της εργασίας

* την απασχόληση στον κλάδο των υπηρεσιών (δημοσίευση)

* την παγκοσμιοποίηση, τη ροή των εμπορικών συναλλαγών και τις άμεσες επενδύσεις εκτός ΕΕ (3 μελέτες)

* σειρά μελετών σχετικά με τους μεγαλύτερους σε ηλικία εργαζομένους

Στο παράρτημα παρατίθεται συνοπτικός πίνακας των χορηγηθέντων κονδυλίων και των δαπανών.

Παρατήρηση και μεταφορά των ορθών πρακτικών (Κωδικοί 1.1 και 2 του προγράμματος εργασίας)

Αυτή η ενότητα του προγράμματος βασίστηκε στο ήδη υπάρχον έργο της Επιτροπής που απέβλεπε στο να αναπτύξει το θεσμό των ερευνητικών προγραμμάτων δράσης και την ανταλλαγή πληροφοριών και ορθών πρακτικών, με ιδιαίτερη έμφαση στην ικανότητα επανάληψης των επιτυχημένων προσεγγίσεων και σχεδίων σε θέματα πολιτικής. Αποτέλεσμα του έργου αυτού ήταν η δημιουργία των προγραμμάτων MISEP και SYSDEM, τα οποία αφορούσαν αντίστοιχα τις πολιτικές για την αγορά εργασίας και την τεκμηρίωση, καθώς και των προγραμμάτων LEDA (Τοπική ανάπτυξη της απασχόλησης) και ERGO (μακροχρόνια ανεργία).

Με την έγκριση των κατευθυντήριων γραμμών για την απασχόληση και την εφαρμογή των εθνικών σχεδίων δράσης, αυτό το μέρος του προγράμματος ερευνητικής δράσης απέκτησε νέα σημασία όσον αφορά την υποστήριξη των δραστηριοτήτων που διεξάγουν από κοινού η Επιτροπή και τα κράτη μέλη προκειμένου να παρακολουθήσουν την εφαρμογή των κατευθυντήριων γραμμών στις εθνικές πολιτικές και ενέργειες.

Ένα στοιχείο-κλειδί της διαδικασίας του Λουξεμβούργου έγκειται στον προσδιορισμό και την αξιολόγηση των πολιτικών για την απασχόληση και την αγορά εργασίας, οι οποίες έχουν αποφέρει θετικά αποτελέσματα στις χώρες όπου εφαρμόστηκαν. Η μέθοδος της επανεξέτασης από ομάδα ομολόγων (Peer Review), η οποία υποστηρίχθηκε σε όλη τη διάρκεια του προγράμματος, αποσκοπεί στο να αξιολογήσει τη δυνατότητα μεταφοράς των πολιτικών για την απασχόληση και την αγορά εργασίας μέσω πολύπλευρης και ανεξάρτητης αξιολόγησης από εμπειρογνώμονες. Ο πρώτος γύρος επανεξετάσεων πραγματοποιήθηκε στην περίοδο 1998-99. Το 1999 ξεκίνησε περαιτέρω διετές πρόγραμμα με σκοπό να παράσχει πιο τακτική και έγκυρη πληροφόρηση για την υποστήριξη της στρατηγικής για την απασχόληση. Επιπλέον, τα αποτελέσματα των επανεξετάσεων από ομολόγους θα περιλαμβάνονται στο εξής στην Κοινή Έκθεση για την Απασχόληση.

Για την εφαρμογή των μέτρων πολιτικής που πηγάζουν από τις κατευθυντήριες γραμμές για την απασχόληση, σημαντικό ρόλο διαδραματίζουν οι Δημόσιες Υπηρεσίες Απασχόλησης, και αυτό το γεγονός αντικατοπτρίζεται στις δραστηριότητες που έχουν υποστηριχθεί οικονομικά. Εκτός από τις τακτικές συνεδριάσεις των επικεφαλής των ΔΥΑ δύο φορές το χρόνο, οι δραστηριότητες αυτές περιλαμβάνουν:

* τον εκσυγχρονισμό των ΔΥΑ.

* την ανάλυση των συστημάτων αυτοεξυπηρέτησης.

* την υποστήριξη για τη διοργάνωση εκδηλώσεων που οδηγούν στην καλύτερη κατανόηση των συστημάτων λειτουργίας των υπηρεσιών απασχόλησης.

* τη συμμετοχή των κοινωνικών εταίρων στις ΔΥΑ.

* την αποκέντρωση των ΔΥΑ σε περιφερειακό επίπεδο.

* τη μελέτη των κοινωνικών συνεπειών που έχουν οι αναπροσαρμογές μεγάλης κλίμακας.

Ενώ η Κοινή Έκθεση για την Απασχόληση παραμένει το κύριο μέσο για την αξιολόγηση της εφαρμογής των κατευθυντήριων γραμμών για την απασχόληση στις εθνικές πολιτικές, πρόκειται να διεξαχθούν πιο εμπεριστατωμένες μελέτες των εθνικών σχεδίων δράσης για την απασχόληση. Αυτές αποσκοπούν στο να μελετήσουν εις βάθος ορισμένες πρωτοβουλίες πολιτικής που κατέχουν κεντρική θέση στα ΕΣΔ, προκειμένου να αξιολογήσουν τον αντίκτυπό τους στην κατάσταση της απασχόλησης και, ως επακόλουθο, να εξαγάγουν τυχόν συμπεράσματα για τη διάδοση των ορθών πρακτικών.

Ακόμα, στα τέλη του 2000 ξεκίνησε και άλλη πειραματική έρευνα για τους ανέργους, με την εθελοντική συμμετοχή δέκα κρατών μελών, προκειμένου να παρακολουθηθούν οι κατευθυντήριες γραμμές που αφορούν την ενεργοποίηση και την πρόληψη. Το αναμενόμενο αποτέλεσμα συνίσταται στην βελτιωμένη συγκρισιμότητα των δεδομένων και την καλύτερη αντίληψη των εθνικών διοικητικών και στατιστικών συστημάτων. Τα αποτελέσματα θα χρησιμεύσουν στην αξιολόγηση του αντικτύπου που έχει η στρατηγική για την απασχόληση στις πολιτικές.

6. Eνσωματωση των πολιτικων για την απασχοληση στον κεντρικο κορμο των πολιτικων (Κωδικοσ 2.2 του προγραμματος εργασιασ)

Ο συνυπολογισμός της απασχόλησης στις άλλες κοινοτικές πολιτικές αποτελεί σημαντικό στοιχείο του Τίτλου για την απασχόληση της Συνθήκης (άρθρο 127), το οποίο συνεπώς εντάχθηκε στο ερευνητικό πρόγραμμα δράσης, στο πλαίσιο της γενικότερης δραστηριότητας εντοπισμού και μεταφοράς των ορθών πρακτικών.

Μεταξύ των ζητημάτων που αποτέλεσαν αντικείμενο δραστηριοτήτων στη διάρκεια του προγράμματος βρίσκονται τα εξής:

* η βιώσιμη ανάπτυξη και η απασχόληση.

* το δυναμικό του πολιτισμού όσον αφορά την απασχόληση.

* η ανεργία και η δημόσια υγεία.

* νέοι τομείς για την ανάπτυξη της απασχόλησης.

* το επιχειρηματικό πνεύμα και η απασχόληση.

Στα τέλη του 2000, διεξήχθη σημαντική μελέτη σχετικά με το δυναμικό των κοινοτικών πολιτικών όσον αφορά την προώθηση της απασχόλησης. Ο στόχος της μελέτης ήταν να προσδιορίσει τους προσανατολισμούς και τις ενέργειες των πολιτικών που ενδέχεται να διαδραματίσουν ζωτικό ρόλο στην υποστήριξη της απασχόλησης σε κοινοτικό επίπεδο και τις αλληλεπιδράσεις τους με τις εθνικές ενέργειες για την προώθηση της απασχόλησης. Η μελέτη έπρεπε να εκτιμήσει, ποσοτικά εφόσον χρειαζόταν, το βαθμό στον οποίο αυτές οι πολιτικές θα επηρεάσουν τις εξελίξεις στον τομέα της απασχόλησης και τη μορφή που θα έχει η επιρροή αυτή. Τα αποτελέσματα θα συμπεριληφθούν στην επόμενη κύρια έκθεση που θα συντάξει η Επιτροπή σύμφωνα με τις διατάξεις του άρθρου 127.

Στο παράρτημα παρατίθεται συνοπτικός πίνακας των χορηγηθέντων κονδυλίων και των δαπανών.

7. Διαδοση

Σε όλη τη διάρκεια του προγράμματος, η Επιτροπή ακολούθησε ενεργό πολιτική δημοσίευσης και διάδοσης. Εκτός από την έκθεση με θέμα "Η απασχόληση στην Ευρώπη" και την Κοινή Έκθεση για την Απασχόληση, όλες οι μελέτες ευρύτερης εφαρμογής δημοσιεύθηκαν είτε σε χαρτί είτε, όλο και περισσότερο, στο Διαδίκτυο.

Επιπλέον, η Επιτροπή πιστεύει ότι η καλύτερη ενεργός εκμετάλλευση των αποτελεσμάτων που παράγουν οι μελέτες και τα σχέδια έρευνας είναι δυνατή μέσω της διοργάνωσης σεμιναρίων και εργαστηρίων. Συνεπώς, η διοργάνωση εργαστηρίου με σκοπό τη συζήτηση και την αξιολόγηση των αποτελεσμάτων διαφόρων μελετών αποτελεί αναπόσπαστο μέρος κάθε σύμβασης, ενώ το καθήκον της συγκέντρωσης κατάλληλου ακροατηρίου το οποίο να απαρτίζεται από ακαδημαϊκούς και από φορείς λήψης αποφάσεων εμπίπτει στον αντισυμβαλλόμενο. Τέτοια σεμινάρια έχουν ήδη πραγματοποιηθεί με θέμα την αναδιάρθρωση των δημόσιων δαπανών, την απασχόληση στον κλάδο των υπηρεσιών, το επιχειρηματικό πνεύμα και την απασχόληση, τις έννοιες και τη μέτρηση των δεικτών που αφορούν την ευελιξία/προσαρμοστικότητα της ευρωπαϊκής αγοράς εργασίας, καθώς και την αδήλωτη εργασία. Θα διοργανωθούν και άλλα σεμινάρια καθώς θα ολοκληρώνονται και άλλες μελέτες που ξεκίνησαν το 1999 και το 2000.

Στο παράρτημα παρατίθεται συνοπτικός πίνακας των χορηγηθέντων κονδυλίων και των δαπανών.

Συνέδρια και επιδοτήσεις

Το 1999 ξεκίνησε διαγωνισμός για την υποβολή προτάσεων για καινοτόμα σχέδια υπέρ της στρατηγικής για την απασχόληση. Ως αποτέλεσμα του διαγωνισμού αυτού, χορηγήθηκαν επιδοτήσεις σε 7 σχέδια, συνολικού ύψους 784.000 EUR. Το ζητούμενο ήταν τα σχέδια αυτά να συνδέονται με τη στρατηγική για την απασχόληση και να είναι καινοτόμα και διακρατικά. Τα περισσότερα εστιάζονταν στη μεθοδολογία, για παράδειγμα ένα από αυτά εξέταζε την προώθηση της διαδικασίας συγκριτικής αξιολόγησης, ένα άλλο ανέλυε την απόκτηση γνώσεων και εμπειριών από τους γείτονες της Νοτίου Βαλτικής, ενώ ένα τρίτο μελετούσε την ανάπτυξη περιφερειακών δικτύων εκμάθησης. Σε αυτά συγκαταλέγεται επίσης το ετήσιο συνέδριο των ευρωπαίων οικονομολόγων της εργασίας, στο οποίο εξετάστηκε η κινητικότητα και η μετανάστευση, οι επαγγελματικές επιλογές και η κατανομή του εισοδήματος. Άλλα σεμινάρια εστιάζονταν σε ειδικούς τομείς πολιτικής, όπως η απασχόληση στις πόλεις, οι απόφοιτοι των σχολών καλών τεχνών και ο τομέας του αθλητισμού.

Επιπλέον, σε όλη τη διάρκεια του προγράμματος υποστηρίχθηκε η διοργάνωση συνεδρίων στο πλαίσιο της εκάστοτε Προεδρίας. Σε αυτά περιλαμβάνονται τα εξής:

* Κοινωνική πολιτική και η συνθήκη του Άμστερνταμ (Γερμανική Προεδρία)

* Μία παιδεία εργασίας II (Γερμανική Προεδρία)

* Πολιτισμός, νέα τεχνολογία και απασχόληση (Αυστριακή Προεδρία)

* Διάσκεψη για την απασχόληση - Στρατηγικές για την απασχόληση ΕΕ/ΟΟΣΑ (Φινλανδική Προεδρία)

Στο παράρτημα παρατίθεται συνοπτικός πίνακας των χορηγηθέντων κονδυλίων και των δαπανών.

8. Συμπερασμα

Το πρόγραμμα για τις δραστηριότητες της Επιτροπής σε θέματα ανάλυσης, έρευνας και συνεργασίας στον τομέα της απασχόλησης ήταν επακόλουθο του Λευκού Βιβλίου για την ανάπτυξη, την ανταγωνιστικότητα και την απασχόληση και τέθηκε σε λειτουργία αμέσως μετά από την έγκριση των πρώτων κατευθυντήριων γραμμών για την απασχόληση. Παρ' ότι δεν σχεδιάστηκε με το σκοπό αυτό, έχει καταστεί ουσιαστικό εργαλείο υποστήριξης της ευρωπαϊκής στρατηγικής για την απασχόληση, χρησιμοποιούμενο από την Επιτροπή, τα κράτη μέλη, τους κοινωνικούς εταίρους και άλλους παράγοντες. Καθένα από τα συστατικά στοιχεία του έχει συμβάλει στην παρακολούθηση και την ανάπτυξή της, είτε πρόκειται για την βαθύτερη ανάλυση των σημερινών και των προβλεπόμενων προβλημάτων, είτε για την αξιολόγηση του αντικτύπου που έχουν οι κοινοτικές πολιτικές, είτε για την αμφίδρομη διαδικασία που αποτελούν οι επανεξετάσεις από ομολόγους, ή, τέλος, για την αξιολόγηση των εθνικών σχεδίων δράσης.

Η παρούσα ενδιάμεση έκθεση αντιπροσωπεύει μία σύνοψη του προγράμματος στο τέλος της περιόδου εκκίνησης των δραστηριοτήτων (οι τελευταίες υποχρεώσεις αναλήφθηκαν το Δεκέμβριο του 2000). Ωστόσο, η φύση ορισμένων από τις σημαντικές μελέτες που ξεκίνησαν, ιδιαίτερα στο τελευταίο μέρος του προγράμματος, συνεπάγεται ότι πολλά από αυτά θα ολοκληρωθούν στη διάρκεια του 2001 και μερικά στις αρχές του 2002. Κατά συνέπεια, η πλήρης αξιολόγηση του προγράμματος θα πρέπει να παραμείνει σε εκκρεμότητα μέχρι τότε.

Ωστόσο, μπορούν ήδη να εξαχθούν ορισμένα προκαταρκτικά συμπεράσματα. Η οικονομική υποστήριξη για την Eurostat οδήγησε σε σημαντικές βελτιώσεις των συστημάτων στατιστικής παρακολούθησης στον τομέα της απασχόλησης και ειδικότερα όσον αφορά τη συγκρισιμότητα και τον επίκαιρο χαρακτήρα των δεδομένων. Στο εγγύς μέλλον θα επέλθουν περαιτέρω βελτιώσεις καθώς η συνεχιζόμενη έρευνα για το εργατικό δυναμικό διεξάγεται σε όλα τα κράτη μέλη - πρόκειται για εξέλιξη της οποίας οι προπαρασκευαστικές εργασίες υποστηρίχθηκαν κατά πολύ από το παρόν πρόγραμμα.

Στον τομέα των πολιτικών, η καθιέρωση της διαδικασίας επανεξέτασης από ομολόγους και οι διακρατικές μελέτες συνέβαλαν σημαντικά στη βελτίωση των κατευθυντήριων γραμμών για την απασχόληση, ενώ το κοινό σχέδιο της ΓΔ Απασχόλησης και Κοινωνικών Υποθέσεων, της Ευρωπαϊκής Στατιστικής Υπηρεσίας και του ΟΟΣΑ για τη διαμόρφωση των κατάλληλων συστημάτων παρακολούθησης για τις κατευθυντήριες γραμμές άρχισε να αποφέρει καρπούς.

Ωστόσο έχει ήδη γίνει σαφές ένα γεγονός: ότι ένα τέτοιο πρόγραμμα δραστηριοτήτων εξαρτάται ιδιαίτερα από τους επαρκείς ενδουπηρεσιακούς πόρους, προκειμένου όχι μόνον να σχεδιάζει και να ξεκινά σχέδια, αλλά επίσης και να εκμεταλλεύεται τα αποτελέσματά τους καθώς και να εξάγει σημαντικά συμπεράσματα πολιτικής από αυτά.

>ΑΝΑΦΟΡΑ ΣΕ ΓΡΑΦΗΚΟ>